ཁྱད་པར་དུ་མི་དགེ་བའི་ལས་རྣམས་རིམ་གྱིས་སྤོང་པ་ལ་མངོན་པར་ཕྱོགས་ཤིང་།དབང་བོ་ཤིན་ཏུ་རྣོ་བ་ཡ་རབས་སྤྱོད་ལྡན་རྣམས་ལ་གསང་སྔགས་ཕྱི་དང་ནང་གི་དཀྱིལ་འཁོར་དུ་བཅུག་ནས་དབང་བཞི་རྫོགས་པར་གནང་བ་དང་།ཡར་ངོ་མར་ངོའི་ཚེས་བཅུ་སོགས་ལ་གསང་སྔགས་རྒྱུད་སྡེ་རབ་འབྱམས་ཀྱི་ཡང་སྙིང་གསང་མཛོད་སྙིང་ཐིག་རྩ་གསུམ་གྱི་ཆོས་ཐོག་ཚུལ་བཞིན་བཙུགས་པ་དང་།དེ་ལྟར་ཉིན་མཚན་ཁོར་མོ་ཡུག་ཏུ་སྤྱིར་བཏང་གི་འགྲོ་བ་ལྷ་དང་བཅས་པའི་དོན་ལ་གཟིགས་པ་དང་།ལྷག་པར་དུ་ཡུལ་ཕྱོགས་འདི་ཡི་འགྲོ་བ་རྣམས་རྗེས་སུ་འཛིན་པའི་དུས་སུ་ཆུ་སྲིན་རྒྱལ་མཚན་ཅན་གྱི་ངན་གཡོ་རླུང་ཤུགས་ཀྱི་འཚུབ་མ་སྙིང་ལ་ཞུགས་པ་བཞིན་ཡུལ་གྱི་ཁྱིམ་མཚེས་ཉམ་ཆུང་སྲོག་ལྡན་དག་ལ་རྟག་པར་འཚེ་བའི་རྒྱ་ར་ཐ་བྷེ་ཞེས་ཧ་ཅང་ངམ་ནག་དེས་ཁོང་གི་ཐུགས་རིགས་གཉིས་ཀྱི་སྲས་སུ་གྱུར་བའི་ཨ་ཁུ་ནམ་མཁའ་རྡོ་རྗེ་ཡི་ཆུང་མ་བཙན་འཕྲོག་བྱས་པས།ཁོང་གི་དངོས་སློབ་སྔགས་འཆང་མཐུ་སྟོབས་ནུས་པ་ཅན་རྣམས་དང་།དད་ལྡན་ཡོན་བདག་དཔའ་རྩལ་ཅན་རྣམས་ཀྱིས་དྲག་པོའི་མངོན་སྤྱོད་ཀྱི་ལས་མཛད་དེ་ཚར་གཅོད་མཁན་དག་དང་།དཔའ་བོ་འཐབ་འཛིན་ཅན་རྣམས་ཀྱིས་མདའ་མདུང་གྲི་གསུམ་གྱི་ལས་ལ་བསྟུན་ནས་ཚར་གཅོད་མཁན་སོགས་ཀྱིས་མགྲིན་གཅིག་ཏུ་ཐ་བྷེར་རང་དགར་གཏད་ནས་མི་འཇོག་པར་ལྔ་ལམ་དུ་གཏོང་རྒྱུ་ཡིན་ཞེས་ཐབས་བཀོད་བདུད་དཔུང་མ་ལུས་པ་སྣ་ཚོགས་ཕ་རོལ་བའི་སྙིང་རྩ་འདར་བ་ཞིག་བྱས་མོད།འོན་ཀྱང་ཁོང་གི་སྙན་ལམ་དུ་སོང་མ་ཐག་ཏུ་ཐུགས་ཤིན་ཏུ་མ་རུང་བའི་ཚུལ་མཛད་ནས།ཁྱེད་ཅག་གིས་དེ་འདྲ་བྱེད་པ་ནི་རྫོགས་པའི་སངས་རྒྱས་བྱང་སེམས་ཐམས་ཅད་ཀྱི་རྗེས་འཇུག་གི་སྤྱོད་ཚུལ་མ་རེད།ཁྱད་པར་དུ་སྔ་འགྱུར་རྒྱལ་དབང་པདྨའི་བསྟན་པ་ལ་གཅེས་སུ་འཛིན་པ་རྣམས་ཀྱིས་ཕ་རོལ་དགྲ་བོར་སྙིང་བརྩེ་བ་རང་གི་བུ་དང་བུ་མོའི་འདུ་ཤེས་ཤིག་གལ་ཏེ་མ་སྐྱེས་ནའང་དེ་ལ་དངོས་སུ་འཚེ་བ་དང་གནོད་པ་དང་གསོད་པ་སོགས་བརྒྱུད་ནས་གནོད་སེམས་སྐྱེས་པ་དེ་ཅི་ཞིག་གི་ཐ་ཚིག་ཡིན།ཞེས་དགེ་སྦྱོང་གི་ཆོས་བཞི་ལ་གནས་བགོས་པ་དང་ལྷག་པར་དུ་ཐེག་ཆེན་ལམ་གྱི་གཞུང་ཤིང་བཟོད་པ་ཡིན་པ་སོགས་ལུང་རིགས་རྒྱ་ཆེ་བའི་སྒོ་ནས་ཐམས་ཅད་སེམས་རྒྱུད་ཞི་བདེ་བཟོད་པའི་ལམ་མཆོག་ཏུ་བཀོད་པ་མ་ཟད།རང་འཁོར་སློབ་བུ་ཡོན་བདག་དང་བཅས་པ་རྣམས་ཀྱི་དུས་གསུམ་བསགས་པའི་དགེ་རྩ་ཡང་མནའ་མ་བཙན་འཕྲོག་བྱས་པའི་དགྲ་ལ་བསྔོས་སོ།།ཇི་སྐད་དུ་ཡང་།